b'\n_START_ARTICLE_\nVasile Emilian Cutean\n_START_SECTION_\nCondamnarea penal\xc4\x83\n_START_PARAGRAPH_\nP\xc3\xa2n\xc4\x83 \xc3\xaen decembrie 2004 a fost secretar de stat pentru problemele revolu\xc8\x9bionarilor. A fost \xc3\xaenvinuit de Departamentul Na\xc8\x9bional Anticorup\xc8\x9bie c\xc4\x83 \xc3\xaen aceast\xc4\x83 calitate ar fi virat nelegal 4 miliarde de lei vechi asocia\xc8\x9biei de revolu\xc8\x9bionari pe care o conducea. Dup\xc4\x83 alte surse, suma a fost doar de 3 miliarde lei vechi, iar problema legal\xc4\x83 o constituie faptul c\xc4\x83 la data semn\xc4\x83rii ordinului de plat\xc4\x83 Emilian Cutean nu mai avea calitatea de secretar de stat, fiind destituit cu pu\xc8\x9bin timp \xc3\xaenainte._NEWLINE_\xc3\x8en anul 2006, a fost trimis \xc3\xaen judecat\xc4\x83 de procurorii anticorup\xc8\x9bie sub acuza\xc8\x9bia c\xc4\x83 ar fi folosit \xc3\xaen interes propriu nu mai pu\xc8\x9bin de 85.500 de euro din banii aloca\xc8\x9bi revolu\xc8\x9bionarilor de la bugetul de stat._NEWLINE_La data de 15 iunie 2009 a fost condamnat la cinci ani de \xc3\xaenchisoare de Judec\xc4\x83toria Sectorului 1 al Capitalei, sentin\xc8\x9ba nefiind definitiv\xc4\x83._NEWLINE_La data de 4 aprilie 2011 a fost condamnat de c\xc4\x83tre Tribunalul Bucure\xc8\x99ti la cinci ani de \xc3\xaenchisoare cu executare, sentin\xc8\x9ba fiind atacat\xc4\x83 cu recurs la Curtea de Apel Bucure\xc8\x99ti._NEWLINE_\xc3\x8en data de 7 februarie 2012 i-a fost respins recursul de c\xc4\x83tre Curtea de Apel Bucure\xc8\x99ti, astfel c\xc4\x83 sentin\xc8\x9ba din data la 4 aprilie 2011 a r\xc4\x83mas definitiv\xc4\x83._NEWLINE_Curtea European\xc4\x83 a Drepturilor Omului, printr-o hot\xc4\x83r\xc3\xa2re pronun\xc8\x9bat\xc4\x83 \xc3\xaen 2 decembrie 2014, a stabilit c\xc4\x83 \xc3\xaen cadrul procesului penal lui Vasile Emilian Cutean i-a fost \xc3\xaenc\xc4\x83lcat dreptul la un proces echitabil deoarece "primul complet de judecat\xc4\x83 investit cu examinarea dosarului reclamantului a fost schimbat \xc3\xaen timpul procedurii derulate \xc3\xaen fa\xc8\x9ba instan\xc8\x9bei de fond" iar "judec\xc4\x83torul care l-a condamnat nu a procedat la audierea direct\xc4\x83 a reclamantului \xc8\x99i a martorilor", audiere direct\xc4\x83 care nu s-a produs nici la instan\xc8\x9bele de apel \xc8\x99i recurs. Deoarece "disponibilitatea transcrierilor declara\xc8\x9biilor nu poate compensa atingerea adus\xc4\x83 principiului nemijlocirii probelor", CEDO a obligat statul rom\xc3\xa2n la plata unor desp\xc4\x83gubiri c\xc4\x83tre domnul Cutean de 2400 euro daune morale \xc8\x99i 1953 euro cheltuieli de judecat\xc4\x83.\n_START_SECTION_\nDesfiin\xc8\x9bare - condamnare penal\xc4\x83\n_START_PARAGRAPH_\n15.04.2016 - Curtea de Apel Bucure\xc8\x99ti - Admite cererea de revizuire formulat\xc4\x83 de Cutean Emilian. Desfiin\xc8\x9beaz\xc4\x83 decizia penal\xc4\x83 nr.274/R/07.02.2012 a Cur\xc8\x9bii de Apel Bucure\xc8\x99ti, decizia penal\xc4\x83 nr.141/A/01.04.2011 a Tribunalului Bucure\xc8\x99ti, sentin\xc8\x9ba penal\xc4\x83 nr.442/15.06.2009 a Judec\xc4\x83toriei Sector 1 Bucure\xc8\x99ti.Trimite cauza spre rejudecare instan\xc8\x9bei de fond, Tribunalul Bucure\xc8\x99ti. Cheltuielile judiciare r\xc4\x83m\xc3\xa2n \xc3\xaen sarcina statului. Definitiv\xc4\x83. _NEWLINE_Pronun\xc8\x9bat\xc4\x83 \xc3\xaen \xc8\x99edin\xc8\x9ba public\xc4\x83, azi, 15.04.2016. Document: Hot\xc4\x83r\xc3\xa2re 664/2016  15.04.2016'